Diari Oficial de la Generalitat Valenciana


Sumari del DOGV 3080, del 17-09-1997 (1997/10522)

RESOLUCIÓ de 5 de setembre de 1997, de la Direcció General d'Ordenació i Innovació Educativa i Política Lingüística, per la qual es dicten instruccions per a l'organització dels programes de garantia social aprovats per la Resolució de 29 de juliol de 1997.
-----------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1997/09/05/(1)/dof/vci/html**

### Dades del document

Número de DOGV
:   3080

Data del DOGV
:   17-09-1997

Secció del DOGV
:   DISPOSICIONS GENERALS

Número del document
:   1997/10088


Data del document
:   05-09-1997

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 5 de setembre de 1997, de la Direcció General d'Ordenació i Innovació Educativa i Política Lingüística, per la qual es dicten instruccions per a l'organització dels programes de garantia social aprovats per la Resolució de 29 de juliol de 1997. [  
L'Ordre de 22 de març de 1994 (DOGV núm. 2.269 de 18 de maig), de les conselleries de Cultura, Educació i Ciència i de Treball i Afers Socials, regula els programes de garantia social durant el període d'implantació anticipada del segon cicle de l'Educació Secundària Obligatòria.  
Posteriorment, mitjançant l'ordre conjunta de les conselleries de Cultura, Educació i Ciència i d'Ocupació, Indústria i Comerç, de 13 de juny de 1997 (DOGV núm. 3.018 de 20 de juny de 1997) , es convoquen subvencions per al desenvolupament de programes de garantia social, i en poden ser promotores les corporacions locals i/o supramunicipals i altres administracions públiques, o privades sense ànim de lucre.  
Resolta l'anterior ordre mitjançant la corresponent resolució del director General d'Ordenació, Innovació Educativa i Política Lingüística de data 29 de juliol de 1997 (DOGV núm. 3.055 de 12.08.97), per la qual s'aproven un total de 142 programes de garantia social per al curs 1997/98, resulta convenient dictar, a l'empara del que estableix la disposició final primera de l'Ordre de 22 de març de 1994, instruccions que regulen l'organització dels esmentats programes. Per tot això, resolc:  
Primer  
S'aproven les instruccions que figuren en l'annex I d'aquesta resolució.  
Segon  
Les presents Instruccions seran d'aplicació, per als programes organitzats per les entitats promotores autoritzades mitjançant la Resolució de 29 de juliol de 1997 durant el curs 1997-98.  
Tercer  
El Servei d'Inspecció Educativa vetlarà al llarg del curs pel compliment de les presents Instruccions i supervisarà el procés de compliment dels documents establits en aquesta resolució.  
València, 5 de setembre de 1997. El director general d'Ordenació i Innovació Educativa i Política Lingüística: Josep Vicent Felip i Monlleó.  
 ANNEX I  
Instruccions per a l'organització dels programes de garantia social aprovats per la Resolució de 29 de juliol de 1996  
Primer. Modalitats  
Les modalitats a les quals s'han acollit aquests programes de garantia social són les següents:  
Modalitat 1   
Formació - ocupació, quan l'Àrea de Formació Professional Específica incorpora en algun moment al llarg del curs, la realització d'un treball productiu relacionat amb l'àmbit professional d'aquest, mitjançant un contracte de treball a temps parcial.  
Modalitat 2   
Formació amb pràctiques en empreses, quan l'Àrea de Formació Professional Específica inclou la realització de pràctiques formatives en centres de treball.  
Modalitat 3   
Formació sense pràctiques en empreses, quan l'Àrea de Formació Professional Específica es realitza en exclusiva en el propi centre formatiu.  
En les modalitats 1 i 2 i per a aquells alumnes que hagen complit 16 anys en l'any natural en què ha començat el programa, caldrà atenir-se al que disposa l'article 6 del Text Refós de la Llei de L'Estatut dels Treballadors (Reial Decret 1/1995, de 24 de març, BOE, 29 de març).  
Segon. Estructura i durada dels programes  
D'acord amb l'apartat 6 de l'Ordre de 22 de març de 1994, els programes de garantia social estan constituïts per cinc components formatius: Àrea de Formació Professional Específica, Àrea de Formació i Orientació Laboral, Àrea de Formació Bàsica, Activitats Complementàries i Acció Tutorial. L'assignació horària (25 i 30 hores lectives) entre els diferents components formatius s'atén a l'estructura següent:  
A) Horari mínim de 25 hores.  
a) Àrea de Formació Professional Específica: 15 hores setmanals.  
b) Àrea de Formació i Orientació Laboral: 2 hores setmanals.  
c) Àrea de Formació Bàsica: 6 hores setmanals.  
d) Activitats complementàries: 1 hora setmanal.  
e) Tutoria: 1 hora setmanal.  
B) La resta de 5 hores, per a fer les 30 hores setmanals, podrà distribuir-se entre les distintes àrees i activitats, segons els objectius i la planificació de cada programa.  
La durada total dels programes de garantia social, segons l'apartat 8.5 de l'ordre de convocatòria, serà de 900 hores que es desenvoluparan en un calendari inclòs entre el 15 de setembre de 1997 i el 15 de juny de 1998.  
Tercer. Destinataris. Composició dels grups. Assistència  
Els destinataris d'aquests programes, que seran sempre joves que no hagen fet els 22 anys abans de començar el programa i que en facen, si més no, 16 en l'any natural que s'inicie, hauran de complir alguna de les condicions següents:  
Col·lectiu 1  
Joves escolaritzats en el marc de la implantació anticipada de la Llei d'Ordenació General del Sistema Educatiu (LOGSE) que estiguen en una de les dues situacions següents:  
a) Alumnat que, havent accedit a un programa de diversificació curricular, segons l'opinió de l'equip educatiu que els atén, no està en condicions d'aconseguir els objectius de l'etapa per aquella via.  
b) Excepcionalment, els alumnes que no hagen pogut accedir a un programa de diversificació i es troben, segons l'opinió de l'equip educatiu, en greu risc d'abandó escolar.  
En els dos casos, l'accés als programes de garantia social es realitzarà després de l'avaluació psicopedagògica efectuada pel servei psicopedagògic escolar i/o el gabinet psicopedagògic autoritzat, després d'escoltar l'alumnat i, si s'escau, els seus pares o representants legals, i amb l'informe favorable de la Inspecció Educativa.  
Col·lectiu 2  
Joves desescolaritzats que no tenen la titulació acadèmica de graduat escolar o que, havent assolit l'esmentada titulació, no han aconseguit el títol de Formació Professional de primer grau, i que configuren col·lectius amb risc d'inadaptació social.   
Col·lectiu 3  
Joves internats en institucions penitenciàries.  
Col·lectiu 4  
Alumnes amb necessitats educatives especials que han cursat l'escolarització bàsica tant en centres ordinaris com en centres d'Educació Especial.   
Composició dels grups  
Es donarà prioritat a la participació, en qualsevol dels programes, dels alumnes que ofereixen majors possibilitats d'inserció sociolaboral i reinserció educativa.  
Aquests programes es realitzaran en grups de 15 alumnes, per a joves pertanyents als col·lectius 1, 2 i 3. Quan en algun d'aquests grups s'integren alumnes amb necessitats educatives especials, el nombre màxim serà de 12, i no podran incorporar-se per programa més de 3 alumnes d'aquestes característiques.  
Els programes destinats exclusivament a alumnes amb necessitats educatives especials, col·lectiu 4, es realitzaran en grups amb un mínim de 5 alumnes i un màxim de 10.  
Assistència  
Amb la finalitat de rendibilitzar al màxim l'acció formativa i orientadora de cadascun dels programes de garantia social, es fa necessari evitar, en allò que siga possible, un alt grau d'absentisme i matriculació irregular com el que en alguns casos s'ha produït.  
Per això, cada entitat organitzarà les mesures que considere oportunes, per mantenir la continuïtat i estabilitat dels alumnes durant el desenvolupament del programa: registres d'assistència, règim d'estímuls i sancions, avisos a les famílies. Tot açò degudament consensuat per l'equip docent i l'alumnat.  
Les entitats promotores comunicaran mensualment les altes i les baixes de l'alumnat a la Inspecció Educativa. Després d'haver transcorregut la primera fase, la Direcció General de Formació i Inserció Professional podrà autoritzar la matrícula de nous alumnes.  
Quart. Matriculació d'alumnes  
La matrícula en els programes de garantia social és gratuïta.  
Per a la selecció i matriculació de l'alumnat, les entitats promotores hauran de tenir en compte els següents criteris:  
a. L'atenció prioritària a joves sense escolarització i sense cap titulació acadèmica i/o professional que els possibilite la inserció en la vida activa o la consecució d'estudis.   
b. La inclusió en els programes de xics i xiques amb problemàtica social, en situació de risc o exclusió social, i per això es procurarà una ràtio en el grup matriculat, degudament compensada, que possibilite l'eficàcia de l'acció formativa.  
c. L'atenció a joves escolaritzats (col·lectiu 1) s'efectuarà després que aquests s'hagen beneficiat de totes les mesures possibles d'atenció a la diversitat en el seu propi centre d'origen. Els programes de garantia social no han de constituir una via d'eixida prematura del sistema educatiu per a alguns alumnes, perquè per al seu accés a un programa haurà de seguir-se el procés indicat en l'article 6 de l'ordre de convocatoria (13.06.97).  
d. Que les característiques i aptituds de cada alumne o alumna s'adeqüen a les condicions de l'especialitat formativa del programa i a aquelles altres que l'aprenentatge i l'exercici de determinat ofici requerisquen, sense que hi haja, per tant, incompatibilitat o impossibilitat real per a l'exercici de la professió o l'aprenentatge d'aquesta.  
e. Que la repetició en un programa de garantia social té un caràcter excepcional perquè requereix l'autorització expressa de la Direcció Territorial de Cultura i Educació corresponent després de l'informe de la Inspecció Educativa (apartat cinc del capítol 8 de l'Ordre de 13.06.97).  
f. Que per a la matrícula d'alumnes amb necessitats especials s'aportarà, necessàriament i en tot cas, el certificat actualitzat del seu grau de minusvalidesa i un informe expedit pel servei psicopedagògic escolar i/o pel gabinet psicopedagògic autoritzat, on queden arreplegades les necessitats educatives especials que té l'alumne o l'alumna, per tal de realitzar-ne una orientació adequada i assegurar que el programa elegit és el més adequat, tenint en compte la seua discapacitat.  
Cinqué. Documentació  
Els documents que s'enumeren a continuació han de quedar arxivats en el centre a disposició de la Inspecció Educativa i del personal de les unitats de Gestió dels Programes de Garantia Social de les conselleries de Treball i Afers Socials i de Cultura, Educació i Ciència.  
A) Documents de matrícula (per a incloure'ls al seu expedient)  
- Imprés de matrícula degudament emplenat, segons el model de l'annex III.   
- Dues fotografies tipus carnet.  
- Fotocòpia del document que acredite el requisit d'edat.  
- Fotocòpia del llibre d'escolaritat.  
- Informes i certificats.  
B) Expedient de l'alumne o alumna  
- Carpeta-expedient (annex IV), en la qual quedarà registrada:  
- L'avaluació inicial. Full 2.  
- Síntesi de l'avaluació contínua. Full 3.  
- Orientació final. Full 4.  
- Avaluació contínua individual.  
C) Documents organitzatius i de programació  
- Calendari.  
- Horaris.  
- Fitxes dels professors o professores.  
- Programació general.  
- Criteris d'avaluació per àrees.  
- Programacions didàctiques (específica, bàsica, laboral, tutoria, complementàries).  
- Registres de coordinació, revisió i seguiment.  
- Llibre d'actes de reunions.  
- Llibre de visites.  
- Llibre d'inventari de material.  
D) Documents finals  
- Acta final.  
- Consell orientador (full 4 de l'annex IV).  
- Certificats.  
- Memòries.   
E) Documents econòmics  
- Pressupost inicial.  
- Justificació i factures d'inversió.  
- Justificació i factures de despeses corrents.  
- Inventaris.  
- Balanç final.  
- Llibre de comptabilitat.  
Sisé. Professorat  
L'equip educatiu responsable de la formació, tutela i avaluació dels joves al llarg del programa està constituït, almenys, per:  
- Un expert o una experta en l'àrea d'ocupació corresponent, que imparteix l'Àrea de Formació Professional Específica. La condició d'expert s'acredita mitjançant la titulació acadèmica o documentació justificativa de la seua activitat professional.  
- Un mestre o una mestra de primària que imparteix l'Àrea de Formació Bàsica.  
- De les activitats complementàries i de la formació i orientació laboral esmentades en l'apartat segon, podran responsabilitzar-se tant el mestre o mestra com el professor o professora expert en l'Àrea de Formació Professional Específica o qualsevol altre membre de l'equip educatiu.  
Un dels professors de l'esmentat equip ha de ser el tutor del grup d'alumnes i es responsabilitza del component formatiu de tutoria senyalat en l'apartat segon.  
Seté. Programacions  
D'acord amb l'article 9.1 de l'Ordre de 22 de març de 1994, correspon a l'equip educatiu:  
- L'elaboració de la programació general de cadascun dels programes de garantia social i de les programacions didàctiques dels components formatius esmentats en l'apartat segon.  
- L'organització dels horaris i espais necessaris per a la impartició dels programes.  
L'elaboració de les programacions didàctiques es farà sota la supervisió del coordinador del projecte i amb la col·laboració, si es tracta de centres docents, del Departament d'Orientació, i s'ha de realitzar partint de les propostes curriculars i documentació de suport aportades per la Direcció General d'Ordenació i Innovació Educativa i Política Lingüística.  
Les programacions didàctiques han d'estar adaptades a les condicions i característiques dels joves, a l'entorn sociolaboral i als recursos disponibles. Així mateix, han d'estar articulades prenent com a referència la proposta curricular de l'Àrea de Formació Professional Específica, mantenint la seqüència i distribució temporal dels mòduls que la componen.  
En les programacions didàctiques de les àrees esmentades en l'apartat segon, caldrà que s'especifiquen els criteris d'avaluació que serviran de referència per a la qualificació dels alumnes. Per a elaborar els esmentats criteris, en cadascuna de les àrees, s'hauran de tenir en compte les orientacions senyalades en l'annex II.  
Tant la programació general, com les programacions didàctiques de cada programa de garantia social, es trametran abans del 20 d'octubre de 1997 a les direccions territorials corresponents, per a la seua supervisió per la Inspecció Educativa, per tal d'assegurar la seua adequació als plantejaments de l'Ordre de 22 de març de 1994 i a les normes dictades en les presents instruccions.   
Vuité. Les pràctiques en centres de treball  
Tant l'horari com el calendari de les pràctiques en la modalitat 2 es confeccionaran de comú acord entre l'entitat promotora del programa i les empreses col·laboradores en l'execució d'aquestes pràctiques, i es farà constar en la programació general d'inici del curs.  
Durant el període de pràctiques, l'equip docent farà les oportunes modificacions en els horaris de la resta d'activitats per a possibilitar l'assistència i el millor aprofitament de l'alumnat a aquestes pràctiques.  
Les pràctiques es realitzaran, preferentment, en dates compreses entre l'1 de febrer i el 30 de maig de 1998 i la seua durada màxima serà de 150 hores per alumne o alumna.   
Amb posterioritat a aquesta data, les activitats i horaris hauran de seguir amb normalitat fins la conclusió del curs el 15 de juny de 1997. Aquest últim període serà útil per a recapitular allò que s'haja fet i dur a terme una tasca de síntesi i reflexió al voltant de l'aprenentatge als centres de treball.  
El temps que l'alumnat dedica a les pràctiques formatives en centres de treball, es computarà, a efectes de l'àrea de Formació Professional Específica, com a mòdul de pràctiques, i s'hi farà constar així en el certificat final.  
L'equip docent realitzarà la programació detallada de les pràctiques i vigilarà que es realitzen correctament.   
El seguiment i la qualificació de les pràctiques anirà especialment a càrrec del tutor o tutora de pràctiques (preferentment l'expert o experta en l'especialitat impartida), que omplirà per cada alumne en pràctiques i dia de visita realitzada, la fitxa que figura a l'annex VI.  
La programació de les pràctiques serà realista i adaptada a les possibilitats del col·lectiu de cada programa i s'hi hauran d'identificar clarament les tasques i les activitats formatives i productives relacionades amb els seus objectius i continguts.  
El coordinador o coordinadora del programa tindrà cura del correcte desenvolupament de les pràctiques i del seguiment individualitzat d'aquestes per a la seua correcta avaluació.  
Nové. Avaluació i qualificació  
D'acord amb l'apartat vuité de l'Ordre de 22 de març de 1994, l'avaluació dels alumnes que participen en programes de garantia social serà contínua, per tal de detectar les dificultats en el moment que es produïsquen, investigar-ne les causes i adoptar les mesures correctores oportunes. Tindrà com a referència els objectius i criteris d'avaluació establits en les programacions didàctiques, així com el grau de maduresa aconseguit en relació amb els objectius senyalats en l'article 2 de l'esmentada ordre. Per als diferents moments del procés d'avaluació es tindran en compte les orientacions següents:  
- Avaluació inicial  
Al començament del curs s'estudiarà el nivell d'accés de l'alumnat pel que fa a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter d'individualització que aquests programes requereixen, fent-se explícites les adaptacions i els recolzaments necessaris que li calguen a cada alumne.  
Els resultats de l'avaluació inicial quedaran recollits en el full 2 de la carpeta-expedient de l'alumne annex IV.   
- Avaluació contínua  
Cada professor farà el seguiment i avaluació del component formatiu que imparteix, referida a cadascun dels alumnes, i deixarà constància, almenys, de:  
- L'assistència.  
- La participació.  
- El grau de consecució de les capacitats reflectides en els objectius.  
- El grau d'assimilació dels continguts.  
- Les qualificacions numèriques parcials obtingudes en cadascuna de les tres àrees assenyalades en l'apartat desé de l'ordre de referència.  
- Les accions educatives complementàries que l'alumne necessite.  
Es faran, almenys, tres sessions d'avaluació en les quals es podran qualificar els mòduls i àrees de cada programa. S'informarà els interessats i les seues famílies dels resultats d'aquestes avaluacions.  
L'avaluació serà realitzada per l'equip de professors del respectiu grup d'alumnes, assessorats, si s'escau, pel psicòleg o psicòloga municipal o pel Departament d'Orientació (per a centres escolars). El professor tutor tindrà la responsabilitat de coordinar les sessions d'avaluació, i estendrà un acta del seu desenvolupament, fent constar els acords i decisions adoptades.  
L'equip educatiu omplirà la fitxa de síntesi d'avaluació contínua (segons el model de l'annex IV, full 3), que formarà part de l'expedient personal de cada alumne i serà el document bàsic que reflectisca el seu procés d'aprenentatge en cadascun dels components formatius del programa.  
- Avaluació final  
Representa el resultat del seguiment i l'avaluació de tot el procés formatiu i comportarà les qualificacions de les tres àrees de Formació Professional Específica, Formació i Orientació Laboral i Formació Bàsica.  
No obstant això, la resta de components formatius, l'acció tutorial i les activitats complementàries, atesa la seua importància per a la consecució dels objectius d'aquests programes, hauran de ser tingudes en compte en la qualificació de les àrees abans esmentades. En tot cas, és convenient registrar i valorar:  
- L'assistència i participació activa en les activitats programades en els esmentats components formatius.  
- L'evolució positiva en el desenvolupament personal de l'alumne pel que fa a motivació, implicació i integració social.  
- La posada en pràctica de les actituds i tècniques bàsiques adquirides, relatives a habilitats socials i d'autocontrol.  
- La participació en les corresponents activitats esportives i/o socioculturals, el suficient desenvolupament d'actituds participatives i l'adquisició d'hàbits positius.  
La indicació de l'avaluació final es realitzarà en termes de qualificacions, que es formularan en xifres d'1 a 10, sense decimals.  
Al final de cada programa s'omplirà l'acta d'avaluació final segons el model de l'annex V.  
L'acta comprendrà la relació nominal dels alumnes matriculats en el programa, junt amb les qualificacions de les àrees formatives. Darrere l'acta cal incloure una breu descripció dels mòduls de la Formació Professional Específica.   
L'acta d'avaluació final serà signada per tots els professors del programa i pel coordinador del projecte. L'esmentada acta serà tramesa per triplicat abans del 30 de juny de 1998 a la direcció territorial de Cultura i Educació corresponent perquè, una vegada visada per la Inspecció Educativa, siguen expedits els certificats a què fa referència l'apartat desé.  
Els expedients acadèmics i les actes d'avaluació seran custodiades pel tutor del grup.  
Deu. Certificats, acreditacions i orientació  
- Certificats  
De conformitat amb el que estableix l'article 12 de l'Ordre de 22 de març de 1994 (DOGV del 18 de maig), els alumnes que hagen participat en el programa de garantia social rebran un certificat, en què constaran, per a les àrees de Formació Bàsica i Orientació Laboral i per a cadascun dels mòduls de l'àrea de Formació Professional Específica el nombre total d'hores cursades i les qualificacions   
Aquests certificats els expediran les direccions territorials de Cultura i Educació, en un imprés que es facilitarà oportunament, perquè siga emplenat prèviament per les entitats, i que aquestes presentaran en la corresponent direcció territorial abans del 30 de juny de 1998.  
Les qualificacions obtingudes pels alumnes que tinguen el certificat seran tingudes en compte, als efectes que en cada cas es determinen, en l'avaluació de la prova d'accés als cicles formatius de Formació Professional de grau mitjà disposada en l'article 32.2 de la Llei d'Ordenació General del Sistema Educatiu.  
Així mateix, les qualificacions obtingudes en les àrees de Formació Professional Específica i de Formació i Orientació Laboral podran ser tingudes en compte a efectes de validació d'aquells mòduls dels cicles formatius de grau mitjà que es determine.  
- L'informe d'orientació  
Els certificats aniran acompanyades d'un informe d'orientació sobre el futur acadèmic i professional de l'alumne, que no serà prescriptiu i tindrà caràcter confidencial. Serà elaborat per l'equip de professors, amb la col·laboració, si s'escau, del Departament d'Orientació, i es farà arribar a l'alumne de forma que quede garantida la confidencialitat que l'ordre esmentada li atribueix. L'informe d'orientació acadèmica i professional anirà signat pel professor tutor, amb el vistiplau del coordinador del projecte i, si s'escau, del cap del Departament d'Orientació (segons el model de l'annex IV. Full 4).  
Amb independència de quin siga el moment en què l'alumne abandone el programa, els documents esmentats només podran ser expedits després de finalitzar el corresponent curs acadèmic.  
Onze. Seguiment i adaptacions del programa  
El seguiment de la programació general i de les programacions didàctiques de les àrees i activitats del programa, l'haurà de realitzar l'equip educatiu sota la supervisió del coordinador, de manera permanent deixant-hi constància de les tasques realitzades.  
En acabar cada trimestre es dedicaran les sessions de coordinació i seguiment a la revisió i adaptació, si s'escau, de les programacions.   
- Memòria final  
Finalitzat el programa de garantia social, i d'acord amb l'article 13 de l'Ordre de referència, el responsable d'aquest elaborarà una memòria (segons l'esquema de l'annex VII), que serà tramesa a les direccions territorials de Cultura i Educació (Unitat d'Inspecció Educativa) corresponents abans del 30 de juny de 1998.  
ANNEX II  
Orientacions per a elaborar els criteris d'avaluació de les àrees dels programes de garantia social  
· Àrea de Formació Professional Específica:  
Atenent-se a la fase en la qual es troba ubicat el mòdul i als aspectes bàsics que el defineixen i seguint la proposta curricular del perfil professional corresponent, els criteris orientadors que poden determinar una qualificació positiva són:  
- La suficient adaptació al procés d'ensenyament-aprenentatge.   
- La consecució de les capacitats bàsiques reflectides en els objectius del mòdul, establits en la proposta curricular.  
- L'adquisició de la capacitació tecnicoprofessional mínima que possibilite al jove l'accés al món laboral.  
· Àrea de Formació i Orientació Laboral  
La qualificació positiva en aquesta àrea, prenent com a referència el document base de formació i orientació laboral, estarà orientada per:  
- L'observació d'una actitud activa i positiva en l'alumne pel que fa a la recerca d'ocupació i als compromisos que haurà d'establir, amb les obligacions que això comporta.  
- La presa de consciència del jove pel que fa a la seua situació enfront del treball: les seues expectatives, possibilitats i limitacions.  
- El coneixement bàsic i la utilització de la documentació, entitats i tràmits per a la recerca d'ocupació.  
- El domini bàsic de tècniques i procediments de recerca d'ocupació.  
- La seua sensibilització en relació amb la importància de la seguretat i la higiene en el treball.  
· Àrea de Formació Bàsica  
L'avaluació de l'alumne en l'Àrea de Formació Bàsica serà positiva quan haja aconseguit les capacitats mínimes necessàries per a la seua inserció activa en la societat. És a dir:  
- L'adquisició i, si s'escau, consolidació de les actituds, habilitats, tècniques i coneixements instrumentals bàsics propis de l'ensenyament obligatori per a:  
· La seua actuació professional.  
· Prosseguir estudis, especialment en la formació professional específica de grau mitjà.  
· L'enteniment, valoració, respecte, gaudi i convivència en relació amb si mateix, amb els altres i amb el medi.  
· La seua participació com a treballador i ciutadà responsable.  
- El foment de l'esperit de col·laboració i de grup, i l'adquisició d'hàbits i normes de treball individual i en equip.  
Per tal d'obtenir la qualificació global de l'Àrea de Formació Bàsica, el professor responsable d'aquesta tindrà en compte, així mateix, els criteris d'avaluació que en la proposta curricular es recullen per a cadascun dels blocs de continguts dels components instrumentals (Llenguatge i Matemàtiques) i socionatural, enteses aquestes com a components de l'àrea.  
ANNEX VII  
Esquema genèric per a elaborar la memòria final  
- Portada amb les dades significatives.   
- Sumari paginat.   
- Presentació breu de les pàgines que segueixen.   
I. Història i enquadrament del programa de garantia social (breument, doncs ja ha estat tractada al projecte inicial)  
II. L'equip educatiu  
1. Composició, titulació i responsabilitats.  
2. Tasques prèvies a l'inici del curs: coneixement de la zona i alumnat; adaptació del programa.  
3. Coordinació de l'equip educatiu: reunions, tasques de revisió, etc.  
III. Alumnat  
1. Difusió del programa, selecció i admissió (condicionants, procés, criteris...).  
2. Evolució de la matrícula al llarg del curs: anàlisi de les principals causes d'absentisme. Mesures preses per tal d'evitar-ho.  
3. Caracterització dels alumnes del programa. Mapa sociològic.  
IV. Instal·lacions  
1. Descripció de la infraestructura i dels espais. Reformes d'agençament. Plànol.  
2. Maquinària, eines i utillatge. Relació d'aquests.  
3. Necessitats.  
V. Organització i metodologia  
1. Jornada, horari (total i per àrees) i calendari.  
2. Metodologia global del curs (grups de treball, tipus d'organització, canals d'informació).  
3. Criteris i instruments d'avaluació emprats (proves, entrevistes, treballs, exàmens...).  
VI. Relacions que s'han desenvolupat  
6.1 De connexió amb l'entorn.   
6.2 Amb empreses i empresaris del perfil professional.   
6.3 Amb altres programes de garantia social o projectes semblants.   
VII. Avaluació de resultats   
7.1 En el pla socioeducatiu.   
7.2 En el pla laboral.  
7.3 Relació entre recursos i resultats.  
VIII. Conclusions i propostes de millora   
IX. Balanç econòmic  
IX. Annexos


Còpia Permalink ELI